*Miklya Zsolt*

**Nem vagyok méregzsák**

Ne legyek méregzsák?

Nem vagyok méregzsák.

Csak bosszant, amikor a hegyező

már megint kitöri a ceruzám hegyét,

meg mikor nem találom a gyakorlófüzetemet,

pedig az asztalra tettem.

És az is bosszant, ha a nyitott mondat

nem jön ki már megint,

mert az egyik oldalon nagyobb,

a másik oldalon meg kisebb-egyenlő.

Mi az, hogy kisebb-egyenlő?

És minek kell matekoznom,

mikor még több mint egy hét az iskoláig,

és Pityu se csinál mást, csak olvas?

Apa azt mondta, aki mindenből

jeles meg kitűnő, az megteheti,

de én matekból csak jó voltam,

hát most muszáj gyakorolni.

Miért? A csak jó az nem jó?

Vagy olyan az is,

mint a kisebb-egyenlő, amit utálok?

És még ne legyek méregzsák.